ارزګان ‏نن سه شنبه د رمضان د میاشتې پر ۹مه د افغانی سرې میاشتې له لوری د ارزګان ولایت اړوند ښوونیز مرکز کې ۴۰ تنو زده کوونکو ته نشراتی غونډه ترسره شوه. غونډه کې ګډونوالو ته د سرې میاشتې پېژندنه، فعالیتونه، تاریخچه، نښان، اصول او بشرپاله خدمتونه په مفصله توګه شرحه شول. د هیواد په کچه ‏افغانی سرې میاشتې په تېره یوه اونۍ کې د ټول هېواد په کچه د ۳۵ ښوونیز مرکزونو له لارې په ټولیز ډول ۲۹۱۱ تنه وګړو ته په بېلابېلو برخو کې لکه ښوونې او روزنې، شخصی او چاپېریالی روغتیا ساتنې، لومړنیو روغتیایی مرستو ترسره کولو او د پېښو له زیانونو د ځان ژغورنې اړوند زده کړې او عامه پوهاوی ورکړی دی. ترڅنګ یې د افغانی سرې میاشتې د غړیتوب په برخه کې یې ۸۸ تنه نوی غړی هم را جذب کړی دی. میدان وردګ او پکتیا د افغانی سرې میاشتې له لوری نن سه شنبه د رمضان د میاشتې پر ۹مه په میدان وردګ او پکتیا ولایتونو کې له ٢٨٤ اړمنو او بې وزلو کورنیو سره په ټوله کې ۲.۲۷۲ ټنه خُرما مرسته وشوه. یاده مرسته چې د سعودی هېواد د ملک سلمان خیریه بنسټ له لوری چمتو شوې وه، هرې کورنۍ ته ۸ کیلو خُرما ورکړل شوه. تخار ‏افغانی سرې میاشتې د خپلو روغتیاپالو پر مټ د تخار ولایت په بېلابېلو سیمو کې په تېرو ۳۰ ورځو کې ۶۴۷۷ وګړو ته روغتیایی خدمات ترسره کړی. په یاده موده کې ۱۷۰۸ تنو ته له معاینې وروسته وړیا درمل ورکړل شوی، د ۷۳ ټپیانو پانسمان شوی، ۱۰۲۲ ښځو او ماشومانو ته واکسینونه تطبیق شوی‏، ۲۳۲۰ تنو ته روغتیایی مشورې او ۳۴۹ میندو ته د زېږون په اړه د ځان د روغتیاساتنې لارښوونې شوی. همدا ډول ۸۷۰ خوارځواکو ماشومانو ته د ځانګړو خوراکی توکو د ورکړې ترڅنګ ۱۳۵ میندو ته د کورنۍ د تنظیم په اړه عامه پوهاوی هم ورکړل شوی.